OFICIAL Ambasadorul Rusiei, convocat la Ministerul de Externe pentru declarațiile jignitoare la adresa Casei Regale

Ministrul de Externe, Bogdan Aurescu, a dispus marți convocarea la minister pentru explicații a ambasadorului Federației Ruse la București, Valeri Kuzmin, pentru a da explicații despre postarea pe Facebook jignitoare la adresa Casei Regale, a anunțat purtătorul de cuvânt al MAE. Kuzmin va fi primit la nivel de director general în MAE. G4Media.ro a publicat informația în premieră, citând surse politice.

Comunicatul de presă al Ministerului de Externe:

Având în vedere recentele postări ale Ambasadei Federației Ruse la București pe rețelele de social media, inclusiv cu privire la interpretări ale istoriei României, în contextul discursului Majestății Sale Margareta, Custodele Coroanei, la Seara regală a Corpului Diplomatic, la 21 noiembrie 2019, ministrul afacerilor externe Bogdan Aurescu a dispus ca ambasadorul Federației Ruse în România, Valery Kuzmin, sa fie chemat astăzi, 26 noiembrie 2019, la sediul Ministerului Afacerilor Externe, unde a avut loc o discuție la nivel de director general.

În acest context, partea română a subliniat caracterul inacceptabil al poziționărilor misiunii diplomatice ruse și a reiterat importanța evitării retoricii neconstructive și necesitatea menținerii discursului public în limitele uzanțelor diplomatice pentru evitarea unui impact negativ asupra relațiilor bilaterale.

Partea română a reiterat apelul pentru discutarea trecutului istoric în cadrul formatelor instituționale specifice. De asemenea, a evidențiat importanța unor abordări pragmatice, fundamentate pe respectul principiilor și normelor de drept internațional, în măsură să contribuie la promovarea unor relații constructive între state, precum și importanța respectării valorilor și simbolurilor fiecăruia.

Ambasada Rusiei s-a referit într-o postare pe Facebook la Custodele Coroanei drept ”doamna Margareta” și a catalogat afirmațiile acesteia drept ”fake news”. Postarea are titlul ”Despre fobiile istorice și geopolitice ale Custodelui tronului românesc”.

Postarea ambasadei a fost provocată de discurs în care Custodele Coroanei a făcut referiri la ocupația sovietică.

Iată câteva fragmente din lunga postare a Ambasadei Rusiei:

Atmosfera ce precede sărbătorile din fostul palat regal a fost însă umbrită de țipătul războinic al „șoimilor”, pe care eram obișnuiți să-l auzim de la Washington sau de la sediul NATO de la Bruxelles. După cugetările despre soarta istorică dificilă și realizările actuale ale statului român, doamna Margareta a dat dovadă de o îngrijorare ce era demnă de o întrebuințare mai bună, cu privire la „securitatea” regiunii Mării Negre și a „unei părţi a lumii în jurul a ceea ce se numește de obicei „flancul sudic” al Alianței Nord-Atlantice”.

În spiritul celor mai grave fobii istorice cultivate încă în „Vechiul Regat” și cu nimic mai prejos decât standardele industriei de mainstream occidentale ce produce fake news, ştiri false, Custodele Coroanei a decis să probeze „mantaua de strateg geopolitic”, care are grija securității și bunăstării nu doar a propriului stat, ci și cel puțin a unei jumătăți din Eurasia și a întregului spațiu euro-atlantic. Din păcate, în comparație cu grandiozitatea planului, concluziile și rețetele propuse s-au dovedit a fi dureros de primitive și ușor de recunoscut.

O reacție de sinceră surprindere și regret o generează și faptul că reprezentanta a celor „cinci generații” ale familiei regale a României, popoarele căreia au parcurs un drum lung luptând pentru independența de jugul străin, pentru credința lor, pentru drepturile culturale și lingvistice, nu este capabilă să înțeleagă motivele populației din Ucraina de Est (Donbass), forțată, în fața terorii neo-naziste, să pună mâna pe arme pentru a proteja memoria istorică a strămoșilor săi glorioși, propria cultură și limbă maternă.

Ambasadorul Rusiei la București, Valeri Kuzmin, este cunoscut pentru desele poziții provocatoare.

Foto: InquamPhotos / Bogdan Dănescu